Sagaria was ’n baie besondere mens. Sy naam was eintlik al ’n samevatting van al die preke waarvoor die Here hom geroep het, en wat hy voor die volk gelewer het.
Die verskriklikste gevoel wat ’n mens seker kan beleef, is wanneer jy op ’n punt in jou lewe kom waar jy meteens agterkom dat jy gebreek is tot in die grond.
Wanneer daar iets met jou gebeur het en jy meteens agterkom jy is in die skande. So erg dat jy nie eers jou kop kan optel nie!
Dit was die toestand waarin die volk was toe Sagaria die môre aan hulle die gesig vertel het wat hy die vorige nag gesien het.
Dink ook net hoe verlig hulle was oor wat die profeet te sê gehad het, want dit het weer vir hulle ’n toekoms gewaarborg.
Die volk het juis net uitgekom uit ’n 70-jaarballingskap waarin hulle was omdat hulle nie wou glo soos die Here van hulle verwag het nie.
Die mense kry toe ook nog die wind van voor, want hulle was skaars vry van die Babiloniërs, toe word hulle weer deur die Perse onderwerp.
Maar dit was nie die grootste probleem nie! Die grootste probleem was die teenspoed wat hulle van binne af gekry het:
As mens nou die prentjie so sou sit en bekyk, dan lyk dit asof die kerk in die wêreld sal ondergaan, want die kerk gaan agteruit.
Dan – op hierdie kritieke tydstip – kom Sagaria en hy preek dat die Here nie sal toelaat dat die wêreld die kerk vernietig nie.
Dit is so dat horings in die gesigte en profesieë regdeur die Bybel altyd bonatuurlike mag en kragte simboliseer.
Sommige kere is dit anti-Goddelike nasies se krag wat so uitgebeeld word, en ander kere is dit die Here se krag wat so uitgebeeld word, soos byvoorbeeld die horings teen die altaar wat die krag van God uitbeeld.
Hierdie naggesig sluit dus aan by Openbaring wat beskryf dat die Christene doodgemaak word omdat hulle glo, en dat slegs die wat die teken van die bees dra, sal kan handel dryf.
Die wêreld en die magte van die hel sal alles só inneem dat dit nie vir die Christene moontlik sal wees om voort te gaan nie.
Sagaria is so verstar in sy vrees vir hierdie horings dat hy aanvanklik nie die vier sterk manne sien wat te voorskyn kom nie. Die Here moet sy aandag daarop vestig.